Selv om saken ble etterforsket som mulig mord så konkluderte svensk politi raskt at dødsårsaken var selvmord. Kriminalteknikere prøveskjøt våpenet som ble funnet i Holsts hånd og fant at det var identisk med kulen som ble funnet i oppgangen hvor Holst døde. Av 28 beboere i blokken hvor Holst ble funnet ble kun 3 avhørt av politiet. I tillegg til manglende avhør var det en rekke andre mangler i etterforskningen. Det var ingen detaljbeskrivelse av åstedet, og informasjon som rutinemessig ble innhentet ved mordetterforskning ble ikke nedtegnet. Manglene ved etterforskningen synes påfallende. Vedkommende som ledet den, overkonstabel Nils Fahlander fra kriminalpolisen, var erfaren, og hadde i 1941 deltatt i en svensk delegasjon som besøkte den tyske Gestapo-lederen Reinhard Heydrich i Berlin. Fahlander arbeidet under andre verdenskrig i det svenske sikkerhetspolitiet Säpo, og var kjent for å være ekstra ivrig i forfølgelse av norske motstandsfolk. Få år etter krigen utga han en bok i etterforskning.